stanford-oval/wikipedia huggingface dataset:
אזוקי
מאפיינים

צמחים זקופים, 1-2 מטר. לצמח פרחים צהובים אשר הופכים לאחר מכן למקבץ תרמילים חלקים וקצרים.
העלים מזכירים את הלוביה (Vigna unguiculata) ואילו התרמילים מזכירים את המש (Vigna radiate).
הזנים השונים של האזוקי, הנפוצים בצפון מזרח אסיה, הם לרוב אדומים אך ישנם גם בצבעים לבן, שחור-כתום, ירוק, אפור ומנומר.
הזרעים מאופיינים בהילום (hilum, צלקת זרע) עם רכסים משני צידיה.
לאזוקי אין הרגלי גדילה קבועים כך שצמח יכול להכיל גם תרמילים בשלים (חומים) וגם תרמילים בוסריים (צהובים וירוקים).
שעועית האזוקי צריכה 120 יום מזריעתה עד שהזרעים והתרמילים מתייבשים.
התרמילים הצעירים והרכים, בהם הזרעים רק מתחילים להתפתח, יכולים לשמש למאכל כמו שעועית ירוקה. השימוש הנפוץ הוא בשעועית היבשה. התרמילים מתייבשים ונפתחים על מנת לפזר את הזרעים, כך שתקופת האיסוף צריכה להיות מעט לפני כן.
בית גידול

שיחי אזוקי גדלים בצפון יפן כאשר הגפנים המתורבתות גדלות בסין, מנצ'וריה ובעוד מקומות בעלי אקלים חם. לילות קרים יעזרו לגידול האזוקי, אך כפור ייפגע בה.
ספטמבר-פברואר היא התקופה הטובה ביותר לשתילה ועד אמצע נובמבר יכולים להופיע שתילים עם 20-30 תרמילים.
היסטוריה

מחקרים גנטיים מראים כי שעועית אזוקי בויתה לראשונה במזרח אסיה ורק מאוחר יותר הוכלאה עם זנים מקומיים בהימלאיה. השעועית נחשפה לראשונה בשרידים מאזור Awazu-kotei מתקופת ג'ומון ביפן, 400 שנה לפני הספירה.
בסין וקוריאה האזוקי התגלתה לראשונה בשרידים כ-1000 שנים מאוחר יותר.
מניתוח השינויים בזרע התגלה כי האזוקי בויתה בין 5300 ל-4800 לפנה"ס, אולם זרעי אזוקי מהתקופה הנאוליתית בקוריאה ויפן מראים שינויים מורפולוגיים שהתרחשו בזרעים בעקבות התערבות בני האדם, לפחות 2000 שנה לפני הביות האחרון.
לפי מידע פילוגנטי (חקר קרבה אבולוציונית בין קבוצות אורגניזמים שונות), ניתן לומר כי לאזוקי מקורות רבים ותהליך הביות התפתח במקביל לאורך התקופות השונות.
השם 'אזוקי' הוא תעתיק השם היפני המקומי. בהשאלה מסינית, משמעות המילה היא 'שעועית קטנה'.
בסין האזוקי נקראת גם 'שעועית אדומה' או 'לוביה אדומה' (red cowpea), והיא נקראת כך גם אצל סוחרים רבים בישראל.
בקוריאה השם הוא 'פט' (pat), בחלקים מהודו היא נקראת 'צ'ורי אדומה' (red chori), בחבל פנג'אב שמה 'ראאבן' (ravaa'n) ובמהאראשטרה, במערב הודו, נקראת 'לאל צ'אבאלי' (Lal Chavali) או בקיצור, 'לוביה אדומה'.
בעולם המערבי נפוץ השם היפני, אך הוגים אותו 'אזוקי' ולא 'אדזוקי' כמו היפנים.
ערכים תזונתיים

| --- | --- |
 ערך תזונתי ל-100 גרם
 
 מים:  66.29 ג'
 
 קלוריות:  128 קק"ל
 
 חלבונים:  7.52 ג'
 פחמימות:  24.77 ג'
 שומן:  0.1 ג'
 כולסטרול:  0 מ"ג
 
 ויטמינים:  ‏
  ‑ ויטמין A:  6 מק"ג
  ‑ ויטמין B1:  0.115 מ"ג
  ‑ ויטמין B2:  0.064 מ"ג
  ‑ ויטמין B3:  0.717 מ"ג
  ‑ ויטמין B6:  0.096 מ"ג
  ‑ ויטמין C:  0 מ"ג
 
 ברזל:  2 מ"ג
 סידן:  28 מ"ג
 מגנזיום:  52 מ"ג
 זרחן:  168 מ"ג
 אשלגן:  532 מ"ג
 נתרן:  8 מ"ג
 
 מקור: משרד החקלאות האמריקני
האזוקי היא קטנית עשירה בנוטריינטים, המספקים כמות נכבדה של חומרים מזינים בהשוואה לערכה הקלורי. האזוקי מהווה מקור טוב לחומצה פולית, אשלגן, זרחן, מגנזיום, ברזל, מנגן ואבץ.
האזוקי מכילה גם כמות יפה של ויטמיני B; תיאמין (15%), ריבופלאבין (6%) וניאצין (6%).
על פי משרד החקלאות האמריקאי, ילדים אמריקאים לא צורכים מספיק אשלגן, מגנזיום וסיבים תזונתיים, ואילו מבוגרים לא צורכים מספיק ברזל ומזונות עשירים בחומצה פולית – דבר ההופך את האזוקי לאופציה מצוינת.
על פי הרפואה הסינית, האזוקי בעלת תכונות יאנגיות, מחממת ומלחלחת, ועל כן טובה לאנשים עם התכונות הבאות:
חוסר יאנג, קרים ויבשים, בעלי נטייה לפתח פצעים בעור, בעלי פנים מבריקות ושמנוניות, יובש בפה, נטייה לפתיל קצר ועצבנות, עייפות וחוסר אנרגיה, בעלי צואה יבשה בדרך כלל, שתן מועט, צהוב וסמיך, אנשים אשר חולים פעמים רבות בעקבות סטרס או מזון אלרגי להם ובעלי דופק מהיר.
דרך הפעולה של האזוקי לסילוק הפלישות (טוקסינים) מהגוף היא על ידי סילוק חום, הקלה על תחושת מלאות בבטן (הטחול הסיני) ונפיחות, הנגרמים מבצקות, סטגנציה של הדם ושיפור עמידות הגוף כנגד צהבת.
האזוקי מאתנת את צ'י הטחול, הכליות, מערכת השתן והקיבה, לפיכך היא טובה לאנשים הסובלים מבעיות פריון, דיכאונות, רגישות ומופנמות יתר.
בצקת היא תופעה אשר נגרמת, לפי האמונה הסינית, מחוסר יאנג בכליות והטחול, סטגנציה של הדם והצ'י, חום או לחות. כל אלה גורמים לירידה במחזור הדם ולהיווצרות משקעי נוזלים. הסימפטומים בבצקות השונות הם כאבי מפרקים, חוסר אנרגיה, נפיחות, פעולת מעיים איטית, עלייה במשקל, מתן שתן מועט.
שעועית האזוקי עוזרת בהפחתת הנוזלים התקועים בעזרת זיקתה לטחול, זאת על ידי קידום הנוזלים בגוף (המגוגית) ובמניעת פלישות חיצוניות של חום ולחות (חיזוק הווי-צ'י).
שעועית האזוקי יכולה גם לסייע להפחתה במשקל, אם מקורו בהצטברות עודפת של נוזלים.
בנוסף הרפואה הסינית רואה חלק מבעיות העור תוצאה של עודף חום ורעלים בדם, למשל פריחה, פצעונים ושלפוחיות. אכילת אזוקי יכולה להקל על תסמינים אלה.
שימושים ומתכונים

האזוקי היא הקטנית השנייה הפופולרית ביפן אחרי הסויה, ובעלת טעם חזק, מתוק ואגוזי.
טחינה של הקטנית לקמח, בישול או התססתה, הם דרכי ההכנה העיקריות של האזוקי, המשמשת גם כרכיב עיקרי של תעשיית הממתקים במזרח אסיה.
בישול האזוקי עם אורז יצבע אותו בוורוד וזו מנה יפנית קלאסית בפסטיבל האורז.
דרך נוספת היא שתיית משקה חם כמו תה, המכיל את האזוקי.
במטבחים מזרח אסייתיים האזוקי נפוצה כחומר גלם משחתי הנוצר לאחר בישול ומעיכה עם סוכר. בנוסף נהוג להוסיף לה טעמים שונים, למשל ערמונים.
עושר הסיבים המסיסים שבה הופך אותה למוציליגנית, לכן האזוקי מתפקדת נהדר כממרח.
ממרח שעועית אדומה (Red bean paste) מהווה בסיס למאכלים רבים.
בסין:
כדורי אורז (tangyuan)
כופתאות אורז עטופות בעלי במבוק (Zongzi)
עוגות ירח מסורתיות הנאכלות בסתיו (mooncakes)
לחמניות שמרים מתוקות מאודות, באו (Baozi)
פנקייקים, מרקים וגלידות.
ביפן:
ממרח האזוקי (הנקרא anko, ביפנית 餡) שייכת לקטגוריית ממרחי השעועית אן (an), והוא הפופולרי ביותר בניהם. מכינים ממנו מגוון רחב של ממתקים, ביניהם:
ממתק ג'לי (Yōkan). עשוי מהקרשת השעועית בג'לטין צמחי מאצות, ומוגש כקוביות או בגליל בתוך גזע במבוק. במקור היה ממתק סיני שהיה עשוי מג'לטין אשר הופק מכבשים מבושלות. לכן הסימניות יוקאן (羊羹) משמעותן - כבשה ומרק סמיך. בסוף המאה ה-12 היוקאן הגיע ליפן. כשהנזירים הבודהיסטים התוודו לממתק ולדרך הכנתו (הנזירים לא אוכלים בשר), הם מצאו תחליף הולם והכינו את הממתק מקמח חיטה ואזוקי. בשנת 1800 היפנים גילו את האגר אגר, ג'לטין מאצות, השתמשו בו כדי ליצור את הממתק בגרסה חדשה הדומה למקורית.
אנפאנן (Anpan, ביפנית あんぱん) לחם / דונאט הממולא באנקו.
דאייפוקו (Daifuku-mochi, ביפנית 大福) עוגת אורז (מוצ'י) ממולאת באנקו . משמעות השם היא 'מזל גדול'. במקור נקראה 'הראבוטו מוצ'י' (עוגת אורז הבטן השמנה). היות שההגיה של בטן ומזל נשמעים אותו דבר ביפנית (Fuku), השם שונה ל'דאייפקו מוצ'י'.
דוראייאקי (dorayaki, ביפנית ドラ焼き) זוג פנקייקים יפנים במילוי הממרח. ממתק אהוב על ילדים
טאייאקי (Taiyaki), ופל בצורת דג הממולא בין השאר באנקו
דנגו (Dango) כופתאה מקמח אורז עם תוספות שונות, בליווי אנקו נקרא 'אנקו דנגו'.
שירוקו (Shiruko) דייסת אזוקי מתוקה, נאכלת חמה או קרה, לרוב בתוספת כופתאות דנגו או מוצ'י.
אמאנאטו - קינוח מסורתי.
הממרח מתווסף לעיתים רבות כמו שהוא לגלידות, קרח מגולף וקינוחים אחרים, כמו שוקולד מומס במערב.
חברת המשקאות 'פפסי' הוציאה באוקטובר 2009 את 'פפסי אזוקי' שעל פי הביקורות, טעמו נע בין קיא לבין אזוקי מקולקל. בקבוק המכיל 490 מ"ל עולה כ-207 קלוריות ושלל צבעי מאכל אדומים-ורודים. המשקה מבושם ביסמין והוא עמוס בסוכר. היפנים כנראה לא היו יותר מדי נלהבים והמשקה ירד מהמדפים.
גם בקוריאה נפוץ השימוש בממרח האזוקי, למאכלים הדומים לסינים והיפנים.
אחד המאכלים המעניינים הוא לחם גיונג'ו (Gyeongju) הנקרא על שם המחוז בו נוצר לראשונה, בקוריאה הדרומית.
הערות שוליים

↑  שעועית אזוקי באתר הרשימה האדומה של IUCN
| --- | --- |
בקרת זהויות :  NDL: 00560446
מיה ברקי

מיה ברקי (נולדה ב-22 בספטמבר 1985) היא כדורגלנית עבר ישראלית, ששיחקה בליגה הבכירה בכדורגל נשים מתחילת שנות ה-2000 ועד 2018. בתקופה זו זכתה ב-5 אליפויות ו-10 גביעים ורשמה 48 הופעות במדי נבחרת ישראל בין השנים 2002–2016.
קריירה

ברקי, ילידת קיבוץ כברי, החלה דרכה במועדון מכבי חיפה בגיל 15 ועמו זכתה בדאבל בעונת 2001/2002. בתקופה זו רשמה 11 הופעות במדי נבחרת הנערות עד גיל 19 של ישראל. עם התפרקות קבוצת הנשים של מכבי חיפה ב-2003 עברה למכבי חולון עמה זכתה ב-4 אליפויות ו-5 גביעים. ב-2008 עברה לשחק במכבי כישרונות חדרה ולאחר 3 עונות חזרה ל-3 עונות נוספות במכבי חולון שם הוסיפה עוד גביע למאזנה. ב-2014 חזרה לשתי עונות נוספות למכבי כישרונות חדרה והייתה שותפה לזכייה ההיסטורית של הקבוצה בגביע. בשנת 2016 עברה לשחק באס"א תל אביב ושוב זכתה בגביע. שנה לאחר מכן עברה לשחק במדי מ.כ רמת השרון וגם כאן לקחה חלק בזכייה הראשונה של המועדון בגביע. בתום עונה זו פרשה מהמשחק.
משנת 2002 שיחקה בנבחרת ישראל והייתה שותפה לקמפיינים רבים וכן לניצחון על נבחרת דנמרק במוקדמות גביע העולם 2015 שנחשב לאחד הניצחונות הגדולים של הנבחרת אי פעם. כשפרשה מהנבחרת בשנת 2016 הובילה את טבלת ההופעות של שחקניות בנבחרת עם 48 משחקים.
ברקי בעלת הכשרה בהידרותרפיה, עיסוי רפואי, מאמנת כושר, מדריכת שחייה ומדריכת כדורגל.
תארים > מכבי חיפה

אליפות המדינה: 2001/2002
גביע המדינה: 2001/2002
תארים > מכבי חולון

אליפות המדינה: 2004/2005, 2005/2006, 2006/2007, 2007/2008
גביע המדינה: 2003/2004, 2004/2005, 2005/2006, 2006/2007, 2007/2008, 2012/2013
תארים > מכבי כישרונות חדרה

גביע המדינה: 2014/2015
תארים > אס"א תל אביב

גביע המדינה: 2016/2017
תארים > מ.כ רמת השרון

גביע המדינה: 2017/2018
הערות שוליים

↑  ניצחון ענק לנשים: גברו 0:1 על דנמרק בחוץ
↑   אור בוקר, הזמנה לחתונה, כיפות וכאפיות בגמר הגביע לנשים בכדורגל, באתר הארץ, 19 במאי 2017
מלך החורף (סדרת טלוויזיה)

| --- | --- |

-
 מבוסס על:  "The Warlord Chronicles" מאת ברנרד קורנוול
 סוגה:  סדרה המבוססת על ספר, דרמה היסטורית 
 יוצרים:  קייט ברוק אד ויטמור
 כותבים:  קייט ברוק, אד ויטמור 
 בימוי:  אוטו בת'רסט, Farren Blackburn 
 שחקנים:  איאן דה קייסטקר דניאל אינגס ג'ורדן אלכסנדרה סטיוארט קמפבל קן נווסו
 ארץ מקור:  הממלכה המאוחדת הממלכה המאוחדת
 שפות:  אנגלית 
 מקום התרחשות:  בריטניה הגדולה 
 תקופת התרחשות:  המאה ה-5 
 מספר עונות:  1 
 מספר פרקים:  10 
 הפקה
 מפיק:  קתרין לואיס דפיס
 מפיקים בפועל:  ג'יין טרנטר לאקלן מקינון ג'ולי גרדנר אוטו באת'רסט טובי לזלי קייט ברוק אד ויטמור שרי מארש שלי בראונינג קנת ל. בראונינג
 חברת הפקה:  One Big Picture Bad Wolf Sony Pictures Television
 אתר צילומים:  ויילס, האזור המערבי של אנגליה 
 אורך פרק:  55–60 דקות
 שידור
 רשת שידור:  הממלכה המאוחדת ITVX ארצות הברית MGM+
 תקופת שידור מקורית:  20 באוגוסט 2023 – הווה 
 קישורים חיצוניים
 דף התוכנית ב-IMDb
 
מלך החורף (באנגלית: The Winter King) היא סדרת דרמה היסטורית בדיונית בריטית המבוססת על טרילוגיית הרומנים "The Warlord Chronicles" מאת ברנרד קורנוול, בה מככב איאן דה קייסטקר בדמותו של המלך ארתור.
הסדרה עלתה לשירות הזרמת המדיה MGM+ (לשעבר Epix) בארצות הברית ב-20 באוגוסט 2023 ויותר מאוחר לשירות ITVX בבריטניה ב-21 בדצמבר 2023.
רקע עלילתי

עלילת הסדרה מתרחשת באנגליה הפוסט-רומית ימי-הביניימית ומעבדת מחדש את האגדה הארתוריאנית – במסגרתה לאחר שארתור שב לארצו לאחר שגלה ממנה לשנים ארוכות ומגלה כי בהיעדרו מרלין נעלם, הסקסונים פלשו וכבשו את שטחי אנגליה וכי על כס המלוכה יושב כעת ילד-מלך הנשלט בידי כוחות גדולים ממנו; הוא יוצא למסע לאחד את אביריו שהתפזרו ברחבי אנגליה ולשקם אותה מהמשבר אליה נקלעה – הסיפור מובא בפי הנזיר הקשיש דרפל קדרן אל איגריין, מלכה צעירה, שנים רבות לאחר מותו של ארתור.
צוות השחקנים והדמויות

איאן דה קייסטקר – ארתור פנדרגון, בנו הממזר של המלך אותר ואיש מלחמה ששב לאנגליה לאחר שנות גלות ארוכות.
ג'ורדן אלכסנדרה – גווינביר, אשתו השאפתנית והתככנית של ארתור, המעוניינת בכוח ומעמד חברתי גבוה.
סטיוארט קמפבל – דרפל קאדרן, מספר העלילה. לוחם ותלמידו של ארתור, ועל אף שהוא רואה את פגמיו של אדונו, הוא מכיר בגדולתו ויודע כי הוא תקוותה היחידה של אנגליה.
אלי ג'יימס – נימואה, כוהנת שניצלת ונלקחת תחת חסותו מרלין בשל יכולתה לראות את האלים.
אדי מרסן – אותר פנדרגון (אנ'), מלך דומנוניה העליון ואביהם של ארתור ומורגן.
נתניאל מרטלו-וייט – מרלין, מכשף ופוליטיקאי רב עוצמה, שאינו ירא מזעמו של אותר, הוא עוקב אחר הקשר שלו לאלוהיו בכל דבר.
דניאל אינגס – אואין, לוחם מנוסה ואלופו האישי של אותר.
קן נווסו – סגרמור, נומידיאן עז מאפריקה נובה וחייל לשעבר בצבא הרומי שהלך בעקבות ארתור לאנגליה לאחר התמוטטות האימפריה הרומית המערבית.
אנדרו גאוור – סאנסום, כומר קתולי, ובהמשך, בישוף; ומורו של דרפל קאדרן. דמותו של סאנסום מבוססת באופן רופף על דמותו של הקדוש הקורני שמשון מדול.
ואלין קיין – מורגן, אחותו למחצה של ארתור ובתו הממזרה של המלך אותר. עובדת אלילים חדת-לשון ועצמאית ותלמידתו של מרלין.
סיימון מרלס – גנדלאוס (אנ'), מלך הממלכה היריבה סילוריה. אדם אכזרי וחסר-מעצורים המוכן להבטיח את כוחו ושליטתו בכל מחיר.
סטיבן אלדר – הבישוף בדווין
אניירין יוז – גורפידן
אמילי ג'ון – סיינווין
טאג'נה נארדון – לאדוויס
בילי פוסלתווייט – קאדוויס
אינוק פרוסט – ליגסאק, קפטן משמר המלך.
הפקה > פיתוח

ב-22 באפריל 2022, נמסר מטעם חברת ההפקות "Sony Pictures Television" כי חברת ההפקות שרכשה את הזכויות, " Bad Wolf " שוקדת על עיבוד טלוויזיוני עבור הספר הראשון בטרילוגיית "The Warlord Chronicles" מאת ברנרד קורנוול, "מלך החורף", וכי עונתה הראשונה תכלול 10 פרקים. עוד נמסר כי על פיתוח הסדרה הופקדו קייט ברוק ואד ויטמור, והיא עתידה לעלות לשידור בשנת 2023 ב-"ITVX", שירות הזרמת המדיה של הרשת הבריטית "ITV". בשלב מסוים במסגרת ההפקה, הייתה אף רשת הכבלים האמריקאית "MGM+" מעורבת בתהליך הפיתוח והעיבוד לזמן קצר. על בימוי הפרקים הופקדו אוטו באת'רסט ופארן בלקברן.
הפקה > צילומים

על צילומי הסדרה הופקדו הצלמים אסק אלכסנדר פוס וסטיבן פרסון. צילומי הסדרה התקיימו בוויילס ובמערב אנגליה במחציתה השנייה של שנת 2022. ביולי 2022, התקיימו צילומי הסדרה בגן החיות "טרופיקוואריה" שבעיירת ואטת, סאמרסט ברדיוס של 8.0 ק"מ מפארק חיות הבר והאקווריום המקומי. עבור הצילומים, נבנה במיוחד סט ליד מחצבה לשעבר בעמק ויין ליד צ'פסטו שבמונמות'שייר, ויילס.
חלק מצילומי הסדרה התקיימו בבריסטול, על סט זמני באולפני פאצ'וויי. על פי הדיווחים, נמסר כי הסט שימש כתפאורה עבור קניון סלעי ונבנה באמצעות לוחות פוליאוריטן מוקצפים על גבי פיגומים. בין החודשים יולי 2022 לינואר 2023, כללו צילומי הסדרה צוותי הפקה ושחקנים בגדלים משתנים בין 70 ל-150 איש לכל צוות, לאורך 70 ימי צילומים. בנוסף, זכו צילומי הסדרה למימון מטעם משרד הסרטים בבריסטול.
ב-15 בספטמבר 2022, עברו צילומי הסדרה להתקיים בווילטשייר ובסמיכות לברדפורד שבאיבון בדרום-מערב אנגליה. מכלי התקשורת המקומיים בבריסטול נמסר כי חלקים מאחוזת בלייז קאסל בהנבורי שימש לצילומים. ב-11 באוקטובר 2022, עברו צילומי הסדרה להתקיים בשדה התעופה אילטון שמצפון לבריסטול.
ביקורות

באתר הביקורות "Rotten Tomatoes", זכתה הסדרה בציון 80% על בסיס 10 ביקורות, עם דירוג ממוצע של 7.8/10. באתר הביקורות המשוקללות "Metacritic" זכתה הסדרה לציון 66/100, על בסיס על 6 ביקורות, דבר המצביע על "ביקורות חיוביות לרוב".
הערות שוליים

1 2 3  "'The Winter King,' from Sony's Bad Wolf Productions, to Debut on U.K. Streaming Platform ITVX". Variety. 19 August 2022. Retrieved 15 June 2023.
1 2  "'A Column of Fire' Adaptation, Projects from Jackson Browne, Edward Burns, Blumhouse & Bad Wolf on Epix's Development Slate – TCA". 19 January 2020.
↑  "The Winter King | Bad Wolf"
↑  "Somerset wildlife park used as filming base for upcoming TV series". 16 July 2022.
↑  "Arthurian epic to be shot near Wyeside quarry site | monmouthshirebeacon.co.uk". 16 June 2022.
↑  "Bad Wolf to film historical drama near disused quarry in Wales".
↑  "New TV drama set to be filmed next to a former quarry site near Chepstow". 17 June 2022.
↑  "Industrial yard to become a 'fortified encampment' for major new TV series". 4 May 2022.
↑  "Why are so many shows filmed in Bristol?". 5 September 2022.
↑  "Film crew spotted in Wiltshire for new Arthurian legend TV series". 15 September 2022.
↑  "Medieval village created at Blaise Castle Estate for major new TV drama". 20 September 2022.
↑  Streeting, Louisa (4 October 2022). "Medieval TV set to be at Blaise Castle until Christmas". Bristollive.
↑  "Major TV drama filming at Bristol Arena site". 11 October 2022.
↑  "The Winter King: Season 1". Rotten Tomatoes. Retrieved 27 August 2023.
↑  "The Winter King: Season 1". Metacritic. Retrieved 27 August 2023.
מארי אנטואנט (סדרת טלוויזיה)

| --- | --- |

 סוגה:  דרמה תקופתית
 יוצרים:  דברה דייוויס
 כותבים:  דברה דייוויס לואיז איירונסייד קלואי מוס אבריל אי. ראסל
 בימוי:  פיט טראוויס ג'פרי אנטובן
 שחקנים:  אמיליה שול לואי קנינגהם ג'ק ארצ'ר ג'סמין בלקבורו  גאיה וייס ג'יימס פיורפוי מרתה קלר רוקסן דוראן ניית'ן וילקוקס קריסטל שפרד-קרוס קרוליין פיט אוסקר לסאז' ליאה אופרי יולי פולר מרטין לייקמאייר ג'ונאס בלוקה
 ארץ מקור:  צרפת צרפת הממלכה המאוחדת הממלכה המאוחדת
 שפות:  אנגלית 
 מספר עונות:  2 
 מספר פרקים:  16 
 הפקה
 מפיקים בפועל:  אודה אלבנו מרגו בלסן סטפני שרטרו קלוד שלי אלבן אטיין דברה דייוויס כריסטוף טולמונד
 חברת הפקה:  Banijay Studios BBC Studios StudioCanal+ CAPA Drama Les Gens
 הפצה:  Banijay Rights BBC Studios
 מוזיקה:  גיום רוסל
 שידור
 רשת שידור:  BBC Two Canal+
 תקופת שידור מקורית:  29 בדצמבר 2022 – הווה 
 קישורים חיצוניים
 אתר רשמי
 דף התוכנית ב-IMDb
 
מארי אנטואנט (בצרפתית: Marie Antoinette) היא סדרת דרמה תקופתית צרפתית-בריטית שנוצרה ונכתבה על ידי דברה דייוויס, ומבוססת על חייה של מארי אנטואנט, שהייתה למלכת צרפת האחרונה לפני פרוץ המהפכה הצרפתית.
הסדרה עלתה לשידור ב-31 באוקטובר 2022, ועונתה הראשונה כוללת שמונה פרקים.
צוות השחקנים והדמויות

אמיליה שול – מארי אנטואנט
לואי קנינגהם – לואי השישה עשר, בעלה של מארי.
ג'ק ארצ'ר – לואי השמונה עשר, רוזן פרובנס
ג'סמין בלקבורו – מריה תרזה לואיזה מסבויה, נסיכת למבל, אשת סודה של מארי.
גאיה וייס – מאדאם דו בארי, פילגשו של לואי החמישה עשר.
ג'יימס פיורפוי – לואי החמישה עשר, מלך צרפת, סבו של לואי השישה עשר.
מרתה קלר – מריה תרזה, אמה של מארי אנטואנט.
רוקסן דוראן – ז'וזפין
ניית'ן וילקוקס – פלורימונד קלוד, הרוזן דה מרסי-ארגנטו
קריסטל שפרד-קרוס – מארי אדלייד, נסיכת צרפת
קרוליין פיט – ויקטואר, נסיכת צרפת
אוסקר לסאז' – לואי פיליפ השני, דוכס שארטר, דודנו של לואי השישה עשר, אשר תומך במהפכה הצרפתית.
ליאה אופרי – יולנדה דה פולסטרון
יולי פולר – שבלייה דה סן ז'ורז'
מרטין לייקמאייר – אקסל דה פרסן
ג'ונאס בלוקה – יוזף השני, קיסר האימפריה הרומית הקדושה
הפקה > פיתוח

לאחר שידור עונתה האחרונה של "ורסאי", נמסר כי חברת ההפקה של הערוץ הצרפתי "Canal+" הזמינה מהתסריטאית דברה דייוויס סדרה בת שמונה פרקים, במרכזה תעמוד המלכה מארי אנטואנט. במקביל לשיתוף פעולה עם חברות ההפקה "Banijay Studios" ו-"CAPA Drama", תכננה חברת ההפקה הצרפתית ליצור סדרה בשפה האנגלית, במטרה להפיץ אותה לקהל בינלאומי רחב באופן דומה להפצת הסדרה "ורסאי". באוקטובר 2021, נמסר כי "BBC" קנתה מראש את הסדרה וכי "חבר השידור הבריטי" יהיה חלק מתהליך ההפקה וההפצה. מ"ווג" ו"וראייטי" נמסר כי את הסדרה תכתוב צוות תסריטאיות בלבד, שיציגו "נקודת מבט פמיניסטית" על חייה של מארי אנטואנט.
הפקה > ליהוק

בספטמבר 2021, נמסר על ליהוקו של צוות השחקנים המלא. את דמותה של מארי אנטואנט מגלמת השחקנית הגרמנייה אמיליה שול, ולצדה מככבים לואי קנינגהם, ג'ק ארצ'ר, ג'סמין בלקבורו, גאיה וייס, ג'יימס פיורפוי, מרתה קלר, רוקסן דוראן, קריסטל שפרד-קרוס, קרוליין פיט, אוסקר לסאז', ליאה אופרי, ג'ונאס בלוקה, ניית'ן וילקוקס, פול בנדי, לורה בנסון ויולי פולר.
הפקה > צילומים

בספטמבר 2021, נמסר על תחילת צילומי הסדרה באולפני "ברי-סור מארן". בנוסף, צילומי הסדרה התקיימו גם באתרים היסטוריים, בהם ארמון ורסאי, וו-לה-ויקונט, טירת פונטנבלו, ושאטו דה שאן-סור מארן.
שידור

הסדרה עלתה לשידור לראשונה בערוץ הצרפתי "Canal+" ב-31 באוקטובר 2022.
ביולי 2022, נמסר כי באוסטרליה הסדרה תשודר דרך ערוץ "BBC First" ותופץ בשירותי הזרמת המדיה "Foxtel" ו-"Binge". עם זאת, טרם ידוע מועד עליית הסדרה לשידורים בבריטניה, אוסטרליה ובשווקים בינלאומיים נוספים.
הערות שוליים

↑  "Canal + series on Marie-Antoinette by the producers of Versailles". Allocine. September 30, 2021. Retrieved October 18, 2022.
↑  "After "Versailles", Canal + is preparing a series on Marie-Antoinette". Ozap. September 30, 2021. Retrieved October 18, 2022.
↑  "BBC Swoops on 'Marie Antoinette' From 'The Favourite' Writer Deborah Davis". Variety. September 30, 2021. Retrieved October 18, 2022.
↑  "A Lavish New TV Series Will Offer A Feminist Take On Marie Antoinette's Life". Vogue. September 30, 2021.
↑  "'Marie Antoinette' Drama Series From 'The Favourite' Writer Enters Production". Variety. September 30, 2021. Retrieved October 18, 2022.
↑  ""Marie-Antoinette", the next historic series from Canal +, is revealed with a first image". Vanity Fair. September 8, 2021. Retrieved October 18, 2022.
↑  "'Marie Antoinette' Cast and Crew". Allocine. October 6, 2021. Retrieved October 18, 2022.
1 2  "'Marie Antoinette' Series From 'The Favourite' Writer Underway For Canal+ & Banijay". Deadline. September 8, 2021. Retrieved October 7, 2021.
↑  "Marie-Antoinette, the new Original Canal + Creation". VL-Media. September 8, 2021. Retrieved October 18, 2022.
↑  "'Marie Antoinette' Drama Series From 'The Favourite' Writer Enters Production". Variety. September 30, 2021. Retrieved October 18, 2022.
↑  "Marie-Antoinette (Canal+)". cnews. September 14, 2021. Retrieved October 18, 2022.
↑  "Banijay's 'Marie Antoinette' Licensed to BBC First in Australia". Variety. July 22, 2022. Retrieved October 18, 2022.
↑  "Canal + Drama 'Marie Antoinette' Sells to PBS Distribution". Variety.
מרטין שו

| --- | --- |

 לידה:  21 בינואר 1945 (בן 80) ברמינגהאם, אנגליה, הממלכה המאוחדת 
 מדינה:  הממלכה המאוחדת 
 תקופת הפעילות:  מ-1967 
 מקום לימודים:  האקדמיה למוזיקה ולאמנויות הדרמה של לונדון 
 צאצאים:  לוק שו 
 פרופיל ב-IMDb
 
מרטין שו (באנגלית: Martin Shaw; נולד ב-21 בינואר 1945) הוא שחקן אנגלי. הוא ידוע מהופעותיו בסדרות הטלוויזיה "המקצוענים", "The Chief", "השופט ג'ון דיד", ו"המפקח ג'ורג' ג'נטלי". שו שיחק בתיאטרון ובקולנוע, והיה קריין של ספרי שמע רבים. כמו כן הגיש סדרות תיעודיות בטלוויזיה בהן הסדרה "Martin Shaw: Aviators" מ-2006.
ביוגרפיה

שו נולד בברמינגהאם. הוא גדל ברובע ארדינגטון ובסוטון קולדפילד. לפי דבריו הופעתו הראשונה על הבמה הייתה כשהיה בן שלוש והשתתף בתיאטרון חובבים שבו הופיעו הוריו.
שו למד בבית הספר "Great Barr School" והצטיין בספרות אנגלית ובשיעורי דרמה. בגיל 16 הוצעה לו מלגה ללימודים בבית ספר למשחק בברמינגהאם. הוא דחה את המלגה ועזב את בית הספר כדי להתחיל לעבוד. אחת מעבודותיו הייתה במשרד של בית יציקה של פליז.
בצעירותו היה מעורב בקטטה בין שיכורים. הוא נפגע בשיניו, פציעות בפניו ושבר בגולגולת, ונדרש לעשות ניתוח בפניו בגלל שבר בלסת הימנית.
כשהיה בן 18 עבר שו לחיות בלונדון ולמד באקדמיה למוזיקה ולאמנויות הדרמה של לונדון. הוא התמחה בתיאטרון רפרטוארי כעוזר מנהל במה בתיאטרון קווינס בהורנצ'רץ ובתיאטרון בריסטול אולד ויק.
ביוגרפיה > תיאטרון

ב-1968 שיחק שו בהפקה מחודשת של המחזה "הבט אחוה בזעם" בתיאטרון רויאל קורט. ב-1973 השתתף במחזה "Saturday, Sunday, Monday" של התיאטרון המלכותי הלאומי לצדו של לורנס אוליבייה. ב-1974 הופיע במחזה "חשמלית ושמה תשוקה" שהוצג בתיאטרון פיקדילי. הוא אמר שהתפקיד סטנלי קוואלסקי בהצגה זו היה פריצת הדרך בקריירה שלו.
בשנות השמונים של המאה העשרים גילם שו את דמותו של אלביס פרסלי במחזה "Are You Lonesome Tonight?" מאת אלן בליזדייל. המחזה מתאר את שעותיו האחרונות של אלביס. אחרי תקופה ארוכה שהמחזה הוצג בלונדון, עברה הפקה לסידני, מלבורן ואדלייד שבאוסטרליה.
שו שיחק בתפקיד לורד גורינג במחזה "בעל אידיאלי" מאת אוסקר ויילד בברודוויי והיה מועמד לפרס טוני על תפקידו וזכה בפרס "דרמה דסק".
אחרי סיום הסדרה "השופט ג'ון דיד" גילם שו את דמותו של תומאס מור במחזה "אדם לכל עת" מאת רוברט בולט. בתו של שו, סופי, שיחקה לצדו בתפקיד מרגרט, הבת של מור. ההפקה הוצגה בסיבוב הופעות בערים בבריטניה ואחר כך בתיאטרון היימרקט שבלונדון.
ב-2013 שיחק בהפקה חדשה של המחזה הקלאסי "שנים עשר המושבעים" בתיאטרון גאריק בלונדון, בתפקיד אחד המושבעים.
ביוגרפיה > טלוויזיה

שו החל להופיע בטלוויזיה ב-1967. אחרי שהשתתף בכמה מחזות של רשת גרנדה טלוויזיה, שיחק בתפקיד סטודנט היפי בשם רוברט קרופט באופרת הסבון "קורוניישן סטריט". אחד מתפקידיו הראשונים היו בסדרה הקומית "Doctor in the House" בה גילם סטודנט לרפואה בשם יו אוונס. הוא גילם את אותה דמות גם בפרק אחד בסדרת ההמשך "Doctor at Large".
שו הופיע בפרק בסדרה "The New Avengers" יחד עם לואיס קולינס. שניהם שיחקו בתפקידי טרוריסטים. שו וקולינס כיכבו יחד בסדרה "המקצוענים" (1977–1981), שו בתפקיד ריי דויל וקולינס גילם את ויליאם בודי. בשנות התשעים של המאה העשרים שיחק שו שוב בתפקיד איש חוק בהפקה "The Chief" של ITV.
ב-1983 גילם שו את דמותו של רוברט פלקון סקוט במיני-סדרה "The Last Place on Earth". אתר הצילומים היה במפרץ פורבישר קרוב לעיר איקאלואיט באי באפין בקנדה. עוד באותה שנה שיחק בדמות סר הנרי בסקרוויל בעיבוד הטלוויזיוני לסיפור "כלבם של בני בסקרוויל" מאת ארתור קונאן דויל, בכיכובם של איאן ריצ'רדסון בתפקיד שרלוק הולמס ודונלד צ'רצ'יל בתפקיד ד"ר ווטסון.
ב-1996 הופיע שו בתפקיד ססיל רודס בסדרה בת שמונה חלקים בשם "רודז" שצולמה בדרום אפריקה. בנו של שו, ג'ו, שיחק בדמות רודז בצעירותו.
החל מ-2007 הופיע שו בסדרת דרמה "המפקח ג'ורג' ג'נטלי" של ה-BBC יחד עם לי אינגלבי שכיכב לצידו.
ב-2001 לוהק שו לתפקיד הראשי בדרמה של ה-BBC "השופט ג'ון דיד".
בין העונות של הסדרה "השופט ג'ון דיד" גילם שו את דמותו של הבלש חובב השירה אדם דלגליש בעיבודים לספרים "מוות בשורות הכנסייה" (2003) ו"רצח במוזיאון" (2005) מאת פ.ד. ג'יימס. אחרי שצולמו שש עונות של הסדרה "השופט ג'ון דיד" הופיע שו בסדרה "Apparitions" ששודרה ב-BBC בשנת 2008. שו היה גם מפיק בפועל של סדרה זו.